NEUVOSTON PÄÄTÖS,
tehty 29 päivänä kesäkuuta 1995,
puolijohdetuotteiden piirimallien oikeudellisen suojan ulottamisesta Amerikan yhdysvalloista oleviin henkilöihin (95/237/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon puolijohdetuotteiden piirimallien oikeudellisesta suojasta 16 päivänä joulukuuta 1986 annetun neuvoston direktiivin 87/54/ETY (1) ja erityisesti sen 3 artiklan 7 kohdan,
ottaa huomioon komission ehdotuksen,
sekä katsoo, että
puolijohdetuotteiden piirimallien oikeudellista suojaa yhteisössä sovelletaan henkilöihin, jotka ovat oikeutettuja suojaan direktiivin 87/54/ETY 3 artiklan 1-5 kohdan mukaisesti,
oikeus suojaan voidaan neuvoston päätöksellä myöntää henkilöille, jotka mainittujen säännösten mukaan eivät saa suojaa,
kyseisen suojan ulottamisesta laajemmalle on mahdollisuuksien mukaan päätettävä koko yhteisön osalta,
tämä suoja on ulotettu Amerikan yhdysvaltoihin 7 päivästä marraskuuta 1987 neuvoston peräkkäisillä väliaikaisilla päätöksillä (2), joista viimeinen on päätös 94/373/EY,
tätä päätöstä sovelletaan 1 päivään heinäkuuta 1995,
Amerikan yhdysvalloissa on asianmukainen puolijohdetuotteiden piirimallien oikeudellisen suojan alan lainsäädäntö; maan presidentti on 23 päivänä maaliskuuta 1995 julistanut pyrkimyksen ulottaa kyseinen suoja yhteisön jäsenvaltioista oleviin henkilöihin 1 päivästä heinäkuuta 1995,
sopimuksessa teollis- ja tekijänoikeuksien kauppaan liittyvistä näkökohdista, joka sisältyy 15 päivänä huhtikuuta 1994 tehdyssä Marrakeshin päätösasiakirjassa olevien Uruguayn kierroksen monenvälisten kauppaneuvottelujen tuloksiin, jäsenet velvoitetaan myöntämään suoja integroitujen piirien piirimalleille niiden omien säännösten sekä integroituihin piireihin liittyvästä henkisestä omaisuudesta tehdyn sopimuksen, johon edellä olevassa sopimuksessa viitataan, olevien määräysten mukaisesti,
tämä sopimus, samoin kuin maailmankauppajärjestön perustamissopimus, jonka liitteenä se on, on tullut yhteisössä voimaan 1 päivänä tammikuuta 1995; maailmankauppajärjestöstä tehdyn sopimuksen allekirjoittaneilla kehittyneillä jäsenmailla on yhden vuoden määräaika viimeksi mainitun sopimuksen voimaantulosta sen teollis- ja tekijänoikeuksien kauppaan liittyviä näkökohtia koskevien säännösten soveltamisen osalta,
puolijohdetuotteiden piirimallien oikeudellisen suojan ulottamisesta maailman kauppajärjestön jäsenvaltioiden kansalaisiin 22 päivänä joulukuuta 1994 tehtyä neuvoston päätöstä 94/824/EY (3) sovelletaan 1 päivästä tammikuuta 1996; Amerikan yhdysvallat on maailmankauppajärjestön jäsen, ja
ottaen huomioon Amerikan lainsäädännössä säädetyn suojan ulottaminen yhteisön jäsenvaltioiden kansalaisiin direktiivin 87/54/ETY mukainen suoja olisi ulotettava Amerikan yhdysvaltojen luonnollisiin henkilöihin ja oikeushenkilöihin 2 päivästä heinäkuuta 1995 siihen asti, kun edellä mainittua päätöstä 94/824/EY sovelletaan 1 päivästä tammikuuta 1996,
ON TEHNYT TÄMÄN PÄÄTÖKSEN:
1 artikla
Jäsenvaltioiden on ulotettava direktiivin 87/54/ETY mukainen oikeudellinen suoja:
a) luonnollisiin henkilöihin, jotka ovat Amerikan yhdysvaltojen kansalaisia tai joilla on pysyvä asuinpaikka Amerikan yhdysvaltojen alueella, ja heitä on kohdeltava samoin kuin jäsenvaltioiden kansalaisia;
b) yhtiöihin ja muihin oikeushenkilöihin Amerikan yhdysvalloissa, joilla on siellä todellinen ja toiminnassa oleva teollisuus- tai liikelaitos ja niitä on kohdeltava niin kuin niillä olisi todellinen ja toiminnassa oleva teollisuus- tai liikelaitos jonkin jäsenvaltion alueella.
2 artikla
Tätä päätöstä sovelletaan 2 päivästä heinäkuuta 1995.
Jäsenvaltioiden on ulotettava tämän päätöksen mukainen oikeudellinen suoja 1 artiklassa tarkoitettuihin henkilöihin 1 päivään tammikuuta 1996 asti.
Päätösten 87/532/ETY, 90/511/ETY, 93/16/ETY, 94/4/EY, 94/373/EY tai tämän päätöksen mukaisesti saatu yksinoikeus on voimassa direktiivissä 87/54/ETY vahvistetun ajan.
3 artikla
Tämä päätös on osoitettu kaikille jäsenvaltioille.
Tehty Luxemburgissa 29 päivänä kesäkuuta 1995.